# Pacsirta*fekete-fehér magyar játékfilm, 1963, 98 perc*

rendező: Ranódy László, író: Kosztolányi Dezső, forgatókönyvíró: Huszty Tamás, operatőr: Illés György, vágó: Morell Mihály, zeneszerző: Farkas Ferenc, hangmérnök: Arató János, főszereplők: Páger Antal, Tolnay Klári, Nagy Anna, Bara Margit, Törőcsik Mari, Szakács Sándor

Ajánlott korosztály: 11–12. évfolyam

**Tantárgyi kapcsolatok:** magyar nyelv és irodalom, mozgóképkultúra és médiaismeret,
dráma és színház, történelem, vizuális kultúra, hon- és népismeret, etika

Az alább olvasható tanári segédanyag tartalmazza a filmhez készült feladatok megoldási javaslatait, a kitűzött tanítási célokat és módszertani javaslatokat.

A film feldolgozását 11–12. évfolyamon, Kosztolányi Dezső tanításakor ajánljuk. A film megnézése és értelmezése önmagában is közelebb juttathatja a diákokat a Pacsirta című 1924-es megjelenésű regényhez, de leginkább a kisregény olvasásával válik teljessé a tanulási egység. Ebből kifolyólag a feladatok egy része épít a regény elolvasására is, de ezek a feladatrészek kihagyhatóak, ha a tanulók csak a film alapján dolgoznak.

A feladatleírásoknál megjelölt filmrészletek segíthetnek a tanárnak, ha nincs idő a teljes film végignézésére, hanem részletek mentén kíván bemutatni néhány fontosabb motívumot, jelenséget, regényhez kapcsolható jelenetet. A VIII. feladat önmagában, a teljes film megnézése nélkül is elvégezhető, s jól illeszthető a regény értelmezésének folyamatába.

Az összes feladat megoldása körülbelül 3 teljes tanórát ölel fel. A XI., jelölten otthoni munkára szánt feladat mellett a X. is jó összegző jellegű házi feladat lehet. A feladatok megoldását általában egyéni vagy páros munkaformában javasoljuk. Bizonyos feladatoknál kiscsoportos megbeszélést, feladatmegoldást ajánlunk (I., IV., VI.), a hosszabb írásos feladatokat (V/c, X., XI.) egyéni munkában érdemes elkészíttetni, s általában a feladatokat követően tanácsoljuk a közös, egész osztályos megbeszélések beépítését az órába.

A megoldások ajánlások, számos további válaszelemmel bővíthetőek.

# I. ELSŐ BENYOMÁSOK

**Feladat célja:** ráhangolódás a film közös értelmezésére, vizsgálatára, előzetes benyomások feltérképezése

**Megoldások**: egyéni

# II. SZEREPLŐPÁROK

**Feladat célja:** Ellentétpárokon keresztül rámutatni Vajkayék viselkedésére, elfojtott lelki tartalmaira. Eközben a drámajáték helyzete segíti a bevonódást a film világába, lehetőséget teremt a mélyebb, közvetlenebb értelmezésre.

**Ajánlott részletek:** a diákok bármilyen jellemző részletet kiválaszthatnak

**Megoldások:** a) – c) egyéni

A c) feladatnál lehet segíteni a diákokat a kérdezésben: pl. Hogyan érzed most magad? Mik a céljaid, az álmaid az életedben? Mi a kedvenc foglalatosságod? Hány éves vagy, s ehhez képest mennyinek érzed magad? Mi számodra a legfontosabb az életben?

d) Általában jellemző a szereplőpárokra, hogy a Vajkay-család egyes tagjainak működését, élethez való viszonyulását szembesítik Sárszeg többi lakosainak érzésvilágával, az élethez való hozzáállásával.

Míg Szunyogh tanár úr az alkoholba fojtja bánatát, Ákos sokáig megvonja magától az alkoholt, s csak akkor képes szembenézni elfojtott lelki tartalmaival, amikor a Párducok estéjén lerészegedik.

Miklóssal szemben Ákos nem hozza felszínre semmilyen formában (pl. költészet, alkotás általi projekció) ezeket a lelki tartalmakat, s Miklós általában is szenvedélyesebben viselkedik, kommunikál (pl. Ákosékkal való eszmecseréje a belső szervekről vagy Lator Margittal közös jeleneteikor).

Környey Bálinttal szemben Ákos öregnek érzi magát, holott ugyanannyi idősek. Míg Környey megéli és láthatóan élvezi az életet, addig Ákos megvonja magától az élet élvezésével kapcsolatos szereket (alkohol, dohány). Közös bennük, hogy Bálint is vonzódott Vajkaynéhoz, fel is emleget egy közös emléket (az éjjeli zenét Kisasszony napján).

Vajkayné Margit színpadi szereplésén keresztül a szerelmet irigyli, a szerelem, s általában az érzelmek intenzív megélését, a fiatalságot („Egyre jobban forr a vérem, egyre lobban szenvedélyem” – énekli Margit, „milyen szép érzések” – súgja Vajkayné Ákosnak), s bár Dobánéval szemben stabil, de egynemű házastársi kapcsolatban él, régi vonzalmai már csak emlékek.

Pacsirta, bár nem jár színházba, így nem kerül kapcsolatba Lator Margittal, az előbbihez hasonló okokból állítható párba vele. Pacsirta Zelmához, az idősebbik Thurzó lányhoz képest (akiről elítélően ír édesapjának, s akit szecessziósnak nevez), viselkedésében merevebb, rugalmatlanabb (amit a fűzőhöz való ragaszkodás is kifejez). A Thurzó-lányok iránti ellenszenve irigységből, féltékenységből fakad, hiszen ők szebbek, van udvarlójuk, kötetlenebbül tudnak viselkedni társaságban, rájuk tehát felnőttként, s főként nőként tekintenek, Pacsirtától viszont megtagadják a szülői szerep elképzelését is [**(48:25–49:45).**](https://videotorium.hu/hu/recordings/39471)

e) A film végén a néző hallja Pacsirta sírását, aki az elrepülni, kitörni nem tudó madárral (galamb motívum) azonosul. A regénnyel szemben a filmben Pacsirta előbb érkezik haza, és meglátja egymásra boruló, összetört szüleit, így bár az elfojtásaival való szembesülés némileg megtörténik, az érdemi változás, a kitörés lehetetlenségét sugallja a film a visszahúzott függönyökkel, az eltakart tükörrel, a sötét, üres lakással s a szülők utolsó mondataival („Megjött a mi kis madarunk.”).

# III. NONVERBÁLIS KOMMUNIKÁCIÓ

**Feladat célja:** A feladat amellett, hogy gyakoroltatja, ismételteti a kommunikáció témakörének néhány alapfogalmát, rámutat arra, hogy miként a regényben, úgy a filmben is nagy hangsúlyt kapnak a különböző nonverbális jelzések, amelyek utalnak a szereplők valódi, ki nem mondott, ki nem mondható gondolataira, az elfojtott lelki tartalmakra.

**Ajánlott részletek:** a táblázatban

**Megoldások:** A táblázat kitöltött elemei mellett további példák, értelmezések is elfogadhatóak.

|  |  |  |
| --- | --- | --- |
| **Jelenet megnevezése** | **Nonverbális jelzések****(pl. tekintettartás, mimika, gesztusok) megnevezése** | **Nonverbális jelzések magyarázata, értelmezése** |
| A főtéren találkozik a család Ida nénivel, aki odasiet hozzájuk. [**(11:00-től)**](https://videotorium.hu/hu/recordings/39837) | tekintet | Ida néni mondatára („nehogy a tanyán a szoknyád alá bújjanak a libák”) a két szülő zavartan, pislogva néz össze. |
| Ákos elköszön Ida nénitől, majd előresiet. [**(11:45-től)**](https://videotorium.hu/hu/recordings/39840) | térközszabályozás | A kellemetlen szituációból való kilépés jelzése lehet, az adott helyzetben való kényelmetlenséget fejezi ki. |
| A szülők a vonat mellől várják Pacsirta indulását.[**(17:00-től)**](https://videotorium.hu/hu/recordings/39843) | szemkontaktus | Ákos zavarában nem néz Pacsirta szemébe hosszan, mindig félretekint, nem tartja a szemkontaktust. |
| Vajkayné mosolyog a színházban, miközben nézi az előadást. [**(54:00-től)**](https://videotorium.hu/hu/recordings/39849) | mimika | Felszabadultságot, a látott szerelmi jelenet átélését jelentheti. |
| Ákosék találkoznak a kirakatnál Ijas Miklóssal.[**(32:00-től)**](https://videotorium.hu/hu/recordings/39480) | taglejtés (gesztusok) | Szenvedélyességet, a téma (lélek, szív, érzelmek) iránti lelkesedését jelzi az intenzív gesztikuláció, karmozgás |

# IV. ÉTELEK A FILMBEN

 **Feladat célja:** Pacsirta távollétében a Vajkay-szülők fokozatosan térnek vissza korábbi létformájukhoz, amely nem zárta ki az alkoholt, a dohányzást, szórakozást, társaságot. A rendezés többek között Ákos étel- és italfogyasztásán keresztül mutat rá a visszaalakulás folyamatosságára, az egyedül Pacsirta távollétében megvalósulható felszabadulásra, kitörésre. A feladat ezt a folyamatot kívánja láttatni.

**Ajánlott részletek:** [**23:30–26:37**](https://videotorium.hu/hu/recordings/39459)**,** [**34:00–43:00**](https://videotorium.hu/hu/recordings/39468)

**Megoldások:**

a) A zsír, sok fűszer (bors, pirospaprika), nagy, zsírosabb húsdarabok, burgonya és egyéb zöldségek miatt a gulyás a táplálóbb, az ízletesebb, drágább is, szemben a köménylevessel, ami az egyik legolcsóbb leves, hozzávalói minden kamrában megtalálhatóak (csak liszt, kevés zsiradék kell bele a rántáshoz és minimális fűszer).

b) Segít különböző gyomor- és bélbántalmakon (pl. puffadás, hasi fájdalmak), ezért a betegek gyakran fogyasztják, könnyű, kímélő étel, a gulyás a testi erő, a jóllakás kultikus jelképe a magyar konyhában.

c) Feltehetően Ákos a gulyást szereti jobban, de Pacsirta vigyáz a szülők gyomrára, főz, s a család is spórol, nem eszik zsíros ételeket, így csak lánya elutazása után rendel hosszú idő után először gulyást. Fontos kiemelni, hogy a film a szülők korábbi létformájukhoz való visszatérését folyamatként láttatja, így például az első vendéglői étkezéskor Ákos még csak erőlevest kér annak ellenére, hogy Guszti, a volt főpincér emlékezetből hozná Ákosnak a gulyást.

d) Pacsirta zsírtalan becsináltat, zsírban szegény rizses húst, darás tésztát főz, ezek a kevés zsír használata miatt nem lehetnek annyira ízben gazdagok, mint a vendéglői koszt. Ákos többször hangsúlyozza a filmben, hogy 15 éve nem dohányzik és nem iszik, először sört rendel, hiszen ebben a legkevesebb a szesztartalom, s ebből is csak egy pohárral iszik, később azonban látjuk pezsgőzni, röviditalt is inni a Párducokkal.

e) Például: A második éttermi jelenetet azt követően látjuk, hogy Ákos otthon az étlapot olvassa (fontos lehet még, hogy ekkor, az étlap olvasásakor csavarják be a körtéket a lámpába, hiszen Ákos nehezen olvas a sötétben). A vágás után a kamera közeli plánnal mutatja a gulyást. Ezután a kamera végigmutat az asztaltársaságon, látjuk, hogy mindenki (a szülők is) jóízűen fogyasztanak, a mély lábasok, tányérok, a félig üres poharak nagy mennyiségű ízletes étel elfogyasztásáról tanúskodnak. Szintén közeli plánban látjuk Ákos mosolygó, sörhabos bajszú arcát.

# V. A FÉNY MOTIVIKUSSÁGA

**Feladat célja:** A filmet átszövi a fény-sötétség motivikus hálója, amely a tudás-tudatlanság metaforikus jelentéssel is telítődik, s egyben az elfojtott problémákkal való szembenézés kérdését is tematizálja. A c) feladat a szövegelemző, -értelmező képesség fejlesztése mellett az összegyűjtött tudás adaptálását is támogatja.

**Ajánlott részletek:** [**34:00–37:40,**](https://videotorium.hu/hu/recordings/39462)[**1:34:00–1:35:55**](https://videotorium.hu/hu/recordings/39852)(lámpa felkapcsolása, a film végén besötétítés)

**Megoldások:**

a) Néhány példa:

* lámpakörte becsavarása, a film végén a lámpa lekapcsolása
* függönyök el- és behúzása
* a film lefekvéssel, éjszakával zárul (azaz a tudatlanságba való visszatéréssel)
* a napsütésben látja meg először Ákos az emberi belsők modelljét, az éjszakában lövi le a szívet
* az erős világítással bíró étteremben zajlik Ákos visszatérése korábbi étkezési szokásaihoz

b) „Egymást feltételező oppozíciók, ellentétes vagy egymást kiegészítő elvek szimbólumai. Míg a sötétség a káosz, az isteni világrend előtti vagy azzal ellentétes erők, a bűn, a tudatlanság, a halál kifejezője, addig a fény az isteni kinyilatkoztatás, a kozmikus teremtés, a tudás, az élet, az üdvösség, a boldogság, az igazság, a hit, a megvilágosodás jelképe” (lényegi idézet a Szimbólumtárból)

c) Egyéni megoldásokat várunk, amikben a tanulók rámutatnak a sötétség – tudatlanság és fény – tudás ellentétpárokra, az elfojtott lélektartalmak tudatosodásának folyamatára, a film keretes szerkezetére, tehát arra, hogy a film a Vajkay-lakás visszasötítésével, a kitörés lehetetlenségére való rámutatással zárul. Érdemes felhívni a diákok figyelmét, hogy az a) és b) megoldásait beépítő 5–7 mondatukban törekedjenek a logikus, nyelvileg és stilisztikailag igényes megfogalmazásra, ezúttal kerüljék a vázlatosságot!

# VI. A FILM TOVÁBBI MOTÍVUMAI

**Feladat célja:** A film (s a regény) motívumainak feltárása, azoknak részletes elemzése és értelmezése, a szoros szövegolvasás és filmnézés, azaz az elmélyülés támogatása.

**Ajánlott részletek:** érdemes az egész filmben keresnie a tanulóknak, s minden apró jelenetet feljegyezniük

**Megoldások:** alább a legfontosabb értelmezési lehetőségeket, metaforikus jelentéseket emeljük ki

* **tükör és tükörbe nézés:** a szülők önmagukra és egymásra (pl. Vajkayné szépségére) való újbóli ráismerése, a problémákkal való szembenézés kérdésének tematizálása, önreflektív gesztus a filmben
* **színház és szerelmes témájú darab:** a szerelem érzésével való találkozás és az érzések közvetett megélésének tere, a színház azon színterek egyike, ahová a család csak Pacsirta távollétében mehet (a lány nem szereti a színházszagot), ezáltal a szülők korábbi, Pacsirta előtti életformájának metaforája
* **galamb és ketrece:** a madár, aki „megszokta a kalitkát és szereti” egyrészt Pacsirtát, másrészt a családot is leképezi, s bár egy jelenetben a galamb kijön kalitkájából (kilépési kísérlet), a film végére meghal (kilépés kudarca)
* **poéta és tudós:** Ákos, a tudós számára csak a poéta szerepével egyeztethetőek össze az érzelmek s azok vállalása, kifejezése, Ákos számára a költészet, a művészetek nem értelmezhető és épp ezért nem működtethető kifejezésmódok
* **zongora és zene:** Vajkayné számára az érzelmek megélésének lehetősége, fiatalságának újbóli felismerése, így amikor a film végén lezárja a zongorát, visszatér az érzelmek elfojtásának útjára
* **alkohol és részegség:** Ákos számára az elfojtott problémákkal való szembenézésnek egyetlen útja a részegség, azaz a tudatosság elvesztésének állapota, ugyanakkor maga Ákos mondja ki a Párducokkal kapcsolatban, hogy „én sem vagyok különb, mint ők, és ők sem boldogabbak, mint én”, s bár végül az alkohol, a részegség hatására kimondódnak az eddig megfogalmazhatatlannak tűnő lelki tartalmak, érdemi változás nem történik a család életében
* **táska:** a vágyak kielégítésének metaforája, hiszen a táskát először a kirakatban látják meg, később Vajkayné meg is veszi annak ellenére, hogy Ákos kétellyel fogadja a táskát („Nem túl modern ez?”), magával viszi a színházba (ld. a színház és zene motívumnál), így nőiességének és függetlenségének is jelképe lehet

# VII. SZEREPEK ÉS MEGSZÓLÍTÁSOK

**Feladat célja:** Bemutassa a nevek és szerepek kapcsolatát, a film látszólag jelentéktelennek tűnő mozzanataira felhívja a diákok figyelmét.

**Ajánlott részletek:** [**5:50–7:15**](https://videotorium.hu/hu/recordings/39474) (Pacsirta beszél szüleihez), [**23:30–26:37**](https://videotorium.hu/hu/recordings/39459) (szülők egymással beszélgetnek és Környey Bálint Ákosékhoz)

**Megoldások:**

a)

* Pacsirta a szüleit anyuskának, apuskának, tehát többszörös kicsinyítésekkel szólítja
* a szülők egymást: anyu, anya, apu, apa, tehát csak a szülői szerepükön keresztül nevezik meg, Pacsirta távollétében is végig
* mások a szülőket keresztnevükön, olykor becéző alakban („Ákoskám”) szólítják meg, de például Környey Bálint „öreg Párduc”-nak is szólítja Ákost

b)

* **szülő:** a megszólítások mutatják (apu, apa, apuska), hogy majdnem mindig ebben a szerepben van, a filmben a családon kívül szólítják csak a keresztnevén, Vajkayné soha, ezáltal a szerepből való kitörés kérdését is problematizálja a film
* **férj:** Pacsirta távollétében is ritkán látjuk férji szerepében, ami mozgásából, viselkedéséből is kitűnik (behúzott felső test, zavart tekintet, sietős léptek), sokszor szabadkozik, elnézést kér, ezek alapján nem tűnik erős, férfias személyiségnek, amikor például Cifra Gézáról beszélget feleségével [**(19:30–20:30)**](https://videotorium.hu/hu/recordings/39858), akkor is csak a konfliktushelyzet után áll ki az érdekei mellett
* **dolgozó felnőtt férfi:** foglalkozása szerint családfakutató volt, de amikor tudósnak hívják, tiltakozik a megnevezés ellen [**(52:15–52:56)**](https://videotorium.hu/hu/recordings/39873), állítása szerint már csak kedvtelésből foglalkozik a latin nevekkel, tehát még egy szerepet elutasít
* **barát:** a Párducok örömmel látják az asztaluknál, utalnak a régi barátságokra, de ezek Ákosnak emlékek, amit többször is jelez („megöregedtem”)

c) ld. a) és b) megoldások

d) Pacsirta felnőtt nő, akinek azonban nem sikerül önállósodni, ráadásul túlzott gondoskodásával parentifikálódik (szülői szerepeket ölt, pl. főz, mos, varr, takarít a szülők helyett). Ákos ezáltal, illetve az ezzel való szembenézés hiánya miatt végig apai szerepét őrzi, s bár látjuk a reményt a kitörésre (Párducokkal töltött este, lerészegedés), a végén felesége is apuskának hívja, Pacsirta előtt letagadja Ákos érzéseit, az utolsó jelenetben a szülők ágyban elhangzó mondatai („Megjött a mi kis madarunk”) is végérvényesnek mutatják az állapotot.

# VIII. ÖNREFLEKTIVITÁS A FILMBEN

**Feladat célja:** Egy, a regényben nem lévő jeleneten keresztül bemutassa a tudatos és a tudatalatti, elfojtott lélektartalmak ábrázolását. Ez a feladat alkalmas arra, hogy a tanár a teljes film megnézése helyett részletet mutasson tanórán diákjainak az olvasott regény (s főképp a tizedik fejezet) mellé. Ennél a részletnél arról is érdemes lehet beszélgetni a diákokkal, hogy miért hagy ki jeleneteket egy adaptáció, s miért dúsít sokszor további elemekkel, jelenetekkel az irodalmi szöveghez képest.

**Ajánlott részletek:** [**31:50–33:40**](https://videotorium.hu/hu/recordings/39480)és [**1:25:29–1:28:05**](https://videotorium.hu/hu/recordings/39660)

**Megoldások:**

b) Amíg Miklós szenvedélyesen beszél a modellről, s azon keresztül a meztelenre vetkőztetett élet szeretetéről, addig a szülőket megbotránkoztatja a belső szervek látványa (Vajkayné: „nem való így közszemlére tenni az emberi belsőt”, míg Ákos az érzelmek kifejezését csak a költői szereppel tudja összeegyeztetni). Miklós nyíltan vállalja az érzelmeit, azok kifejezését, míg Ákosék elzárkóznak ettől, nyugodt világukkal nem tartják összeegyeztethetőnek. Számukra tehát a belső tartalmak nem kerülhetnek a felszínre (Miklós erre így reagál: „nyugodt világ, hazug világ”), azokat nem láthatja a környezet, s ezáltal maguk számára sem tudatosodhatnak.

A néző azonban épp Ákosék hozzáállásának megváltozását követi nyomon a filmben, azaz az elfojtott lelki tartalmaknak a felszínre kerülését. A film így valójában meztelenre vetkőzteti a Vajkay-család életét a néző előtt. A szív lelövése („csak az a fontos, a szívét, ha már van neki” – mondja Ákos) a problémákkal, traumákkal való szembenézés pillanatnyiságát, de az ezekből a traumákból való kitörés lehetetlenségét is jelképezheti.

Fontos filmbeli metafora ehhez a kérdéshez a tükör (ami megmutatja, tükrözi a külsőn keresztül a belsőt, az érzéseket, lelki történéseket), amit Pacsirta távollétében a család újra használ, majd Pacsirta hazaérkezésekor megint eltakarnak. S ne felejtsük, a kirakat is tükröződik, így amikor Ákos belenéz, a modell szíve mellett önmagát is láthatja.

c) Ha elfogadjuk, hogy Ijas Miklós mondata egyben az egész filmet is értelmezi, akkor tekinthető a rendező alakváltozataként is a szereplő, aki ráadásul figyeli Ákosékat, s aki többször is értelmezi Ákos viselkedését. Ez az értelmezési lehetőség a regényben még hangsúlyosabb, hiszen abban olvassuk a jellemzően üveg mögül figyelő Miklós feljegyzéseit a családról, aki mint akváriumot szemléli Sárszeget („A tükörablakon túl mintegy akváriumban úsztak előtte a sárszegi élet egyéb nevezetességei is.” – idézet a regényből). A regény esetében tehát a narrátor és az Ijas Miklós közti párhuzam szembeötlő.

d) fokozza a lélektaniság kérdéskörét, kiélezi az ellentétet tudatos és tudatalatti között, növeli a feszültséget a színt vallás, a „leszámolás” (regényből vett szó) előtt, s ezzel talán át is helyezi a film tetőpontját a szív lelövésének jelenetére

# IX. FILM ÉS REGÉNY VISZONYA

**Feladat célja:** Segíti a film és a regényszöveg összevetését, s rámutat arra, hogy az írott szöveghez képest beépített szükségszerű rendezői változtatások, bővítések és kihagyások milyen előnyökkel járhatnak (pl. a motivikusság, jellemábrázolás terén), hogyan támogathatják az értelmezési folyamatot.

**Ajánlott részletek:** a táblázatban

**Megoldások:**

|  |  |  |
| --- | --- | --- |
| **Regénybeli változat** | **Filmbeli változata** | **Változtatás lehetséges oka, funkciója** |
| Az elbeszélő szólamából értesülünk arról, hogy Pacsirta harmincöt évesen vénlány. | Cifra Géza és Füzes Feri beszélgetéséből tudjuk meg [**(13:10–14:50)**](https://videotorium.hu/hu/recordings/39861), de a lakásban lévő családfa is utal rá. | Mivel nincs narráció a filmben, más eszközökkel kell megmutatnia a rendezésnek ezt a megértéshez elengedhetetlen háttérinformációt. |
| A regényben hosszan olvassuk, hogyan sír Pacsirta a vonaton, ahol két útitársa van a fülkében, egy fiatalember és egy lelkész.  | A filmben csupán a pap ül a fülkében, s miután elmegy a vonat, legközelebb a levélből értesülünk Pacsirtáról [**(15:15–18:00)**](https://videotorium.hu/hu/recordings/39867). | Ákos hosszasan próbál megfelelő ülőhelyet találni lányának, s azzal, hogy a filmben csak a pap mellé tudja nyugodt szívvel leültetni, még hangsúlyosabb lesz Pacsirta nyomorúsága. |
| Az elbeszélő szerint Ijas Miklós úgy vonzódik Lator Margithoz, „mint vidéki ifjú költő a múzsájához”. | A film többet láttat ebből a szerelemből, így például míg a regényben csak olvassuk, hogy Miklós kilép Margit öltözőjéből, addig a filmben be is látunk az öltözői jelenetbe [**(55:14–58:46)**](https://videotorium.hu/hu/recordings/39864)**.** | A filmben ezzel a változtatással hangsúlyosabb ellenpontot képez a Vajkay-házaspár szenvedélymentes, szülői szerepekbe belemerevedett, de stabil házastársi kapcsolata és a Miklós és Margit között lévő szélsőséges érzésekkel túlfűtött, bizonytalan szerelmi viszonya. |
| Pacsirta a megbeszéltek szerint érkezik haza, bár a vonata több órát késik, de a szülei mennek ki érte az állomásra. | Egy nappal korábban, egyedül jön haza, Pacsirta meglátja síró, egymásra boruló szüleit, talán hallja is az utolsó mondatokat [**(1:28:58–1:34:10)**](https://videotorium.hu/hu/recordings/39870).  | Növeli a jelenet s ezáltal a család tragikumát, a nézőben ennek a tragikumnak az átélését. |

|  |  |  |
| --- | --- | --- |
| Tubica, a galamb csak a regény végén jelenik meg, Béla bácsiéktól hozza haza Pacsirta. | A galamb már a film elején is szerepel [**(9:30–10:00)**](https://videotorium.hu/hu/recordings/39879), Pacsirta hangsúlyozza, hogy nem kell bezárni a kalitka ajtaját, mert a madár szereti a bezártságot, nem repül ki, a film végén már csak a halott madarat látja a néző s Pacsirta is.[**(1:35:16)**](https://videotorium.hu/hu/recordings/39876) | A madár-Pacsirta (és család) metafora hangsúlyosabb, explicitebb ebben formában, a galamb halála növeli a tragikumérzést a nézőben. |
| A regényben Ákos nem megy el Panna nénihez, oda csupán a Párducok egy csoportja érkezik meg. | Panna nénihez elmegy Ákos is, ahol még többet iszik, ahol feleséget vesz mindenkinek maga körül (a feleségjelöltek a nyilvánosház hölgyei), s ahol a Circumdederunt kezdetű temetési éneket felette éneklik el (a regényben Szunyogh felett).[**(1:16:20–1:25:40)**](https://videotorium.hu/hu/recordings/39882) | A „feleségvevés” és „a temetési aktus” nyomatékosabban mutatnak rá Ákos elfojtott lelki tartalmaira, s fokozzák a feszültséget a nézőben, előkészítik a „leszámolás” jelenetét. |
| Ákos a Párducok esti mulatságáról elmegy, s egyenesen hazasiet, nem áll meg sehol. | A filmben a regényhez képest plusz jelenet a kirakat belövése.[**(1:25:29–1:28:05)**](https://videotorium.hu/hu/recordings/39660) | A magyarázatot ld. a VIII. feladatban. |

# X. LÉLEKTANISÁG A REGÉNYBEN ÉS A FILMBEN

**Feladat célja:** Összegezni, összefoglalni a feladatokat, azok tanulságait, fejleszteni a diákok érvelési, elemző, értelmező képességét.

**Megoldások:** egyéni, a korábbi feladatok megoldásait felhasználó érvelést várunk

# XI. RANÓDY LÁSZLÓ NÉPSZERŰSÍTÉSE (HÁZI FELADAT)

**Feladat célja:** Más Ranódy-filmek, illetve ezen keresztül híres regényadaptációk megmutatása, mely regényeket lehet, hogy más módon nem lenne lehetőség érinteni a tanórákon. További célja még a feladatnak, hogy színészóriásokat is megismertessen a diákokkal. Emellett a tanult elemző szempontok működtetése, további értelmező szempontok önálló keresése és alkalmazása.

**Megoldások:** egyéni, de például hasonló a helyszín az Aranysárkány esetében (még azt a pillanatot is beépíti a rendező, amikor a szülők búcsúznak Pacsirtától a vonat mellett).

Szempontok lehetnek: vágástechnika, a zenei főtéma visszatérésének jelentősége, az elfojtás ábrázolása, motivikus felépítés, nonverbális kommunikáció megfigyelése stb.